Nog 'n soldaat vas wat glo eiendom van weermag steel | Netwerk24
Deur André Damons 22 Julie 2019 19:57
Kpl. Sipho Samuel Lolwane is die tweede soldaat wat by 1 Spesiale Diensbataljon (1SDB) op die Tempe-weermagbasis in Bloemfontein gesetel is wat vandeesmaand vir beweerde diefstal van staatseiendom aangekeer is.
Lolwane is op 15 Julie aangekeer, het brig.genl. Mafi Mgobozi, woordvoerder van die weermag, by navraag gesê.
Netwerk24 verneem die gesteelde items sluit tien vragmotorbande en vellings in, asook twee remdromme van vragmotors.
Volgens Mgobozi het beamptes van die militêre polisie die gesteelde items by 'n skrootwerf in Bloemfontein opgespoor nadat hulle Lolwane in hegtenis geneem het.
Lolwane het reeds in 'n militêre hof verskyn en sy verhoor is tot einde volgende maand uitgestel.
Sy inhegtenisneming is minder as 'n week ná die inhegtenisneming van stafsers. Hans van Wyk (44), ook van 1SDB, nadat hy glo 'n ratel-enjin, twee ewenaars van tenks en vier geweerkaste van R1,4 miljoen gesteel en na bewering aan 'n skrootwerf verkoop het.
Van Wyk is in hegtenis geneem ná 'n gesamentlike ondersoek deur die militêre polisie se intelligensiediens
en die polisie in Bloemfontein se misdaadintelligensie-eenheid.
Mgobozi het vroeër gesê Van Wyk het die enjin, ewenaars en geweerkaste na bewering by die weermag se
mobiliseringsentrum op De Brug, buite Bloemfontein, en sy eenheid op die Tempe-weermagbasis gesteel en
dit met 'n weermagvoertuig vervoer.
Die vermoede bestaan dat albei mans hul buit by dieselfde skrootwerf verkoop het. Mgobozi sê die ondersoek sal bepaal of die mans se sake met mekaar verband hou.